burdji
Burdji er et kushitisk sprog, der tales af en befolkningsgruppe af samme navn i den sydvestlige del af Etiopien og omkring Marsabit i det nordlige Kenya.
Det anslås, at mellem halvdelen og tre fjerdedele ud af de ca. 90.000 burdjier taler sproget. De fleste bor i Etiopien; omtrent 30.000 bor stadig i befolkningsgruppens gamle område omkring byen Burdji sydøst for Chamo-søen.
Sproget tilhører den østkushitiske gren af de kushitiske sprog og er tættest beslægtet med sidamo.